Fərman Eyvazov

Fərman İsgəndər oğlu Eyvazov – şərqşünas alim, filosof

 Həyatı 
Fərman İsgəndər oğlu  Eyvazov 19 yanvar 1936-cı ildə Astarada anadan  olmuşdur. 1943–1954 illərdə Astara rayonunda orta məktəbdə təhsil almışdır. 1954-cü ildə Azərbaycan Dövlət Universitetinin (indiki Bakı Dövlət Universiteti) Şərqşünaslıq  fakültəsinə  daxil  olmuş, 1960-cı  ildə  oranı  bitirmişdir. Universiteti bitirdikdən  sonra AMEA-nın Fəlsəfə və Hüquq İnstitutunda (indiki Fəlsəfə, Sosiologiya və Hüquq İnstitutu) kiçik elmi  işçi işləmişdir. 1963–1967 illərdə Əfqanıstanda tərcüməçi kimi fəaliyyət  göstərmişdir. 1969-cu  ildən  Fərman Eyvazov Azərbaycan Xalq Təsərrüfatı İnstitutunda pedaqoji fəaliyyətə  başlamışdır.

1971–1973 illərdə  İranda referent–tərcüməçi  işləyən Fərman Eyvazov İranda çalışan sovet  mütəxəssislərinin  işini  asanlaşdırmaq  məqsədilə rusca–farsca  texniki lüğət hazırlamış  1972-ci  ildə orada  çap  etdirmişdir. İrandan qayıtdıqdan sonra yenə də müəllimlik fəaliyyətilə məşğul  olmuş, 1977-ci ildən Azərbaycan Xalq Təsərrüfatı İnstitutunda dosent kimi fəaliyyət  göstərmişdir.

Fərman Eyvazov Respublika Təhsil Nazirliyi  tərəfindən Əfqanıstana göndərilir. O, 1982–1988-ci illərdə bu ölkədə Nəqliyyat  Nazirliyində  referent–tərcüməçi, sonra keçmiş  SSRİ  səfirliyində müşavir  işləməklə,  Əfqanıstan  İctimai  Elmlər Akademiyasında mühazirələr  oxumuşdur. Alim burada “Rusca–dəricə  texniki terminlər  lüğəti”ni  (“Словарь технических терминов (русско-дари)”. Соста-ви¬тели: к.ф.н. Эйвазов Ф.И., Джунусова А.В. ( Афганистан – Кабул, 1985, Изд. в Минтрансе ДРА, 55 с.))  nəşr etdirmişdir. Əfqanıstandan  qayıtdıqdan sonra yenidən müəllimlik fəaliyyətilə məşğul  olmuşdur.

Fərman Eyvazov 9 yanvar 1996-cı ildə Bakıda vəfat etmişdir.

 Elmi yaradıcılığı 
Fərman Eyvazov 1969-cu ildə “Nəsirəddin  Tusinin ictimai-siyasi və etik  görüşləri”  mövzusunda  namizədlik  dissertasiyasını  müdafiə  edərək fəlsəfə elmləri  namizədi  alimlik  dərəcəsi  almışdır. Nəsirəddin  Tusi  irsinin tədqiqatçısı kimi Fərman Eyvazov 3  kitab  və  50-dən çox məqalə çap  etdirmişdir. Alimin Nəsirəddin  Tusi  irsi  ilə əlaqədar  çap etdirdiyi elmi əsərləri haqqında “Xacə Nəsirəddin Tusi. (biblioqrafiya)”  (Bakı, 2004)   kitabında  məlumat verilir.

Fərman Eyvazov Əfqanıstanda  işlədiyi illərdə orada yaşayan əfşar  tayfaları,  onların adət-ənənələri, folkloru  ilə  maraqlanmış, bu barədə “Əfqanıstanda yaşayan əfşarların atalar  sözləri”  məqaləsini (“Lənkəran” qəzeti, 26 aprel 1994-cü il; “Filologiya məsələləri. Nəzəriyyə və Metodika”. VIII  buraxılış. Bakı, 1997. səh. 3-6) yazmışdır.

 Əsas elmi əsərləri 
Nəsirəddin Tusinin etik görüşləri. Bakı, 1976
Dahi alim və filosof. Bakı, 1981
Nəsirəddin Tusi (fəlsəfə, ictimai-siyasi görüşləri). Bakı, 1981

 İstinadlar 

 Mənbə 
В.Жямайтис.Этика. Библиографический  справочник. Институт философии, социологии и  права АН Литвы Отдел этики. Литовское общество этической культуру «Этос». Вильнюс, 1990. Эйвазов Фарман Искендер оглы. səh. 261

 Xarici keçidlər 
 Эволюционные взгляды Насиреддина Туси
Kateqoriya:Azərbaycan talışları
Kateqoriya:Azərbaycan alimləri
Kateqoriya:Azərbaycan filosofları
Kateqoriya:XX əsr Azərbaycan filosofları
Kateqoriya:XXI əsr Azərbaycan filosofları